钦定古今图书集成/理学汇编/经籍典/第087卷 > 焦竑经籍志 > 《易类序》
## 钦定古今图书集成/理学汇编/经籍典/第087卷 > 焦竑经籍志 > 《易类序》

蜀张生有言：“《连山》，天易也；《归藏》，地易也。有法数而未
有书，《周易》人易始有书矣，而未详于义也。”商瞿受《易》，
孔子五传而至田何，虽有异家，一以象数为宗。自王
弼之说出，阴阳占筮，皆眂为术数之流，而易晦矣。子
曰：“《易》有圣人之道四焉，非直以其辞而已。”盖尝譬之，
象数者，水之源，木之本也。卦有定名，则水出木生，而
某水某木可知；六爻则其派与枝叶也。派之通塞，枝
叶之华悴，则爻之吉凶也；辞则水之经，木之谱也。学
者执经与谱，而不复寻其源本，谓学《易》可乎？世儒王
主理、郑主象，二家局见，今古所同，顾承学左袒王氏
者为多。𦅸象无筌蹄可寻，而理则管蠡可测，《折杨》《黄
华》，嗑然而笑，无足怪也。今并列于篇，以俟采择。